છેલ્લા 28 વર્ષથી જમ્મુ-કાશ્મીર એક અશાંત પ્રદેશ બની રહ્યું છે જ્યાં લશ્કર અને અર્ધ લશ્કરી દળોના જવાનો તેમના દ્વારા આચરવામાં આવેલા અત્યાચારો અને ગુનાઓની જવાબદારીમાંથી છટકી જાય છે. ભાજપની સરકારની રાજકીય સૂઝબૂઝના અભાવે આજે 28 વર્ષ બાદ પણ આ સ્થિતિ ચાલુ રહેવા પામી છે જે ખરેખર અત્યંત દુઃખદ બાબત છે. અત્યાર સુધીની ભારતની પ્રત્યેક અનુગામી સરકારોએ રાજ્યમાં જે કાંઇ સ્થિતિ પેદા કરી છે, તે સ્થિતિને લંબાવી છે અને તેને વણસાવી છે તેના માટે લશ્કરી ઉકેલ લાવવાની તેઓની વ્યૂહરચના કેટલી હદે નિરર્થક રહી છે તે આજે પૂરવાર થાય છે. સુહૈલ લોનના પિતા જાવેદ એહમદ લોને ઇન્ડિયન એક્સપ્રેસને આપેલી મુલાકાતમાં જણાવ્યું હતું કે “ અમારે સરકાર પાસેથી કંઇ જોઇતુ નથી, અમારે કોઇ વળતર પણ જોઇતું નથી અને અમારે કોઇ તપાસ પણ કરાવવી નથી, કેમ કે અહીં તેઓની જ કોર્ટ છે, તેઓની જ પોલીસ છે, તેમનું જ લશ્કર છે અને વહીવટીતંત્ર પણ તેઓનું જ છે”. જ્યારે રાજ્યનો પિડિત અને દુઃખી નાગરિક આ પ્રકારની લાગણી અનુભવતો હોય એવા સંજોગોમાં સશસ્ત્રદળોને રક્ષણની જરૂર છે એમ માનવું ખરેખર એક ક્રૂર મજાક જ કહેવાશે. આ રાજ્યનો કોઇ લોકતાંત્રિક રાજકીય ઉકેલ ક્યાંય દૂર દૂર સુધી દેખાતો નથી અને રાજ્યના નાગરિકોને ન્યાય મળતો નથી ત્યારે કાશ્મીરીઓની “આઝાદી”ની માંગ અને ઇચ્છા તદ્દન ઉચિત ઠરે છે.